**Házirend  
Értelmi sérültek nappali otthona**

**2023.04.01.**

*„És kézenfogva egy kisgyermeket közéjük állította, átölelte, majd ezt mondta nekik: Aki az ilyen kisgyermekek közül egyet is befogad az én nevemért, az engem fogad be; és aki engem befogad, az nem engem fogad be, hanem azt, aki engem elküldött.”*

*Márk evangéliuma 9:36-37.*

Az Értelmi Sérültek Napközi Otthona a XVII. kerületi családban élő, rendszeres iskolai oktatásból kikerülő, enyhe- és középsúlyos értelmi sérültek illetve halmozottan sérültek, illetve a képzési kötelezett korú, halmozottan sérült gyermekek nappali ellátását végzi, a szociális törvény szakmai előírásainak megfelelően. A felvétel előzetes előgondozás alapján történik. Próbaidő három hónap.

A napközi igénybevételéhez a jogszabályban előírt feltételeket teljesíteni kell:

* kérelem;
* jövedelemnyilatkozat;
* szakorvosi javaslat.

A napközi reggel 07 órától - 17 óráig tart nyitva. A nyári karbantartások miatt évente két hétre a napközi ügyeletet tart, valamint a karácsonyi és újévi ünnepek közt a munkanapokon is. A napközi zárásáról a szülőket, hozzátartozókat legalább 15 nappal előbb írásban értesíti az intézmény vezetője. Az intézmény ügyelet nélküli tervezett bezárásáról az intézményvezető a fenntartókkal közösen dönt, melyről a szülőket, hozzátartozókat legalább 30 nappal előbb írásban értesíti az intézmény vezetője. Az intézmény ügyelet nélküli vis major bezárásáról az intézményvezető dönt, melyről haladéktalanul értesíti a fenntartókat és a szülőket, hozzátartozókat.

A gyermekcsoport nyitva tartási ideje 08-16 óráig.

A napközi szolgáltatásai **gyermekcsoport részére:**

* napi négyszeri étkezés (reggeli, tízórai, ebéd, uzsonna);
* csoportos és egyéni komplex fejlesztés az aktuális törvényi előírásokban szabályozott módon (gyógypedagógus, konduktor és a szakgondozók vezetésével);
* kirándulások szervezése utazási költség fizetése mellett;
* szabadidős programok tartalmas eltöltése;
* életviteli, életvezetési tanácsadás, segítés;
* szülői, gondozottak általi önszerveződő csoportok támogatása.

A napközi szolgáltatásai **felnőtt ellátottak** részére:

* napi háromszori étkeztetés (reggeli, ebéd, uzsonna);
* szabadidős programok szervezése;
* szabadidő tartalmas eltöltése (sajtótermék, könyv, kártya, társasjáték, tömegkommunikációs eszközök biztosítása);
* kirándulások szervezése utazási költség fizetése mellett;
* tartásjavító torna heti egy alkalommal;
* egyéni fejlesztés, szinten tartó foglalkozások;
* életviteli, életvezetési tanácsadás, segítés;
* tisztálkodási lehetőség biztosítása;
* szocializációs tréningek szervezése (mindennapi tevékenységek erősítése, fejlesztése, szinten tartás);
* szülői, gondozottak általi önszerveződő csoportok támogatása.

Minden ellátott kötelessége, hogy:

* fegyelmezett magatartással, képességeinek megfelelően vegyen részt a napközi életében;
* tartsa tiszteletben azt a tényt, hogy társainak joga van a tudás nyugodt körülmények között történő elsajátításához, és a közösségi élet gyakorlásához;
* a közösségi életben be kell tartani a kulturált viselkedés szabályait;
* a véleményt megfelelő hangnemben kell elmondani, TILOS a káromkodás és az obszcén szavak használata;
* a napközi- vezetője, alkalmazottai, ellátott társai emberi méltóságát és jogait tiszteletben tartsa;
* hogy óvja saját és társai testi épségét, egészségét, elsajátítsa és alkalmazza az egészségét és biztonságát védő ismereteket;
* haladéktalanul jelentse a felügyeletet ellátó személynek, ha saját magát, társát, az intézmény alkalmazottait vagy másokat veszélyeztető állapotot, tevékenységet, balesetet észlelt, illetve ha megsérült (és állapota lehetővé teszi);
* vigyázzon az intézmény, a helyiségek és berendezésük tisztaságára, állagára óvja a falakat, a dekorációt;
* használja az udvart rendeltetésszerűen, ne rongálja a játékokat, - fokozottan figyeljen a mellékhelyiségek kulturált használatára;
* étkezések során kulturáltan és fegyelmezetten viselkedjen;
* az intézményen kívül foglalkozások alkalmával is betartsa a fenti szabályokat.

Az ellátottak jutalmazásának alapelvei:

* arányosság elve (a cselekvés mértékével legyen arányos);
* értelmezés elve (értelmezni a cselekedetet és a korrekció módját – kialakul a tett és a következmény közötti összefüggés);
* időzítés elve (a tett után közvetlenül, később elhalványul a tett és nem érti a jutalmazást);
* következetesség elve;
* mérsékelt jutalom elve: biztosítani a fokozás lehetőségét, (a jutalom fokozása nagyobb hatású, mint az állandó nagyságú jutalom).

Az ellátottak jutalmazásának leggyakoribb formái:

* a dicséret különböző módjai: a személyes jellegű szeretet kifejezésétől a példaként való kiemelésig;
* a megbízatások adása, tevékenységbe való bevonás;
* a csoport számára kiemelkedő élmények nyújtása, a csoport kedvelt elfoglaltságának biztosítása (kirándulás, mesélés stb.).

A fegyelmező intézkedések formái és alkalmazásának elvei:

* arányosság elve (a cselekvés mértékével legyen arányos);
* értelmezés elve (értelmezni a cselekedet és a korrekció módját – kialakul a tett és a következmény közötti összefüggés);
* időzítés elve (a tett után közvetlenül, később elhalványul a tett és nem érti a büntetést);
* következetesség elve;
* mérsékelt büntetés elve: biztosítani a fokozás lehetőségét.(A jutalmazó jellegű viselkedés visszavonása nagyobb hatású, mint a büntetés.);
* alternatívitás elve;
* feloldás elve.

Az alkalmazott fegyelmező intézkedések formái:

* rosszalló tekintet;
* szóbeli figyelmeztetés;
* határozott tiltás bizonyos tevékenységektől;
* a tettének megbeszélése;
* a pozitív példa megerősítése.

Az egészséges életmód szempontja szerint naponta biztosítjuk a szabad levegőn való tartózkodást, mozgást, játékot.

Minden ellátottat, és intézményi dolgozót megillet a személyes tér mások általi tiszteletben tartása, erre különös tekintettel kell lennie minden intézményben tartózkodónak. Az intézményben tilos a lopás, a más személy elleni agresszív viselkedés, bántó beszéd, az intim kapcsolat.

A fejlesztő foglalkozások napi rendszerességgel, heti rend szerint történnek:

* felnőtt csoport: délelőtt 08.00-12.00 óráig és 14.00-15.00 óráig;
* a gyermekcsoportban: 09.00-11.00 óráig.

Az ellátás megszűnik:

* az intézmény jogutód nélküli megszűnésével;
* a gondozott halálával;
* a határozott idejű intézeti elhelyezés esetén a megjelölt időtartam lejártával, kivéve, ha a Szociális törvény rendelkezései alapján az elhelyezés időtartama meghosszabbítható. Az intézményi jogviszony megszűnését a jogosult, illetve törvényes képviselője kezdeményezheti.

Az intézményvezető az intézményi jogviszonyt megszünteti ha:

* intézményi elhelyezése nem indokolt;
* más intézményben való elhelyezése indokolt;
* nem fizeti a térítési díjat;
* magatartásával viselkedésével zavarja a napközi nyugalmát;
* agresszív magatartásával veszélyezteti társai, gondozói testi épségét;
* legalább három hónapja nem veszi igénybe a szolgáltatást, és nem kérte előre annak megszüntetését;
* próbaidő alatt indok nélkül megszüntethető az ellátás.

Higiénés szempontokra figyelemmel kérünk:

* váltócipőt;
* fogápolásához szükséges eszközöket;
* szükség esetén váltóruhát (torna, séta).

Kérjük, hogy az ellátottak nevével lássák el a személyes, behozott tárgyakat! A behozott értéktárgyakért (készpénz, ékszer, telefon, tablet, ect.) felelősséget az intézmény nem vállal. Szükség esetén lehetőség van értékmegőrzést kérni, az adott napra vonatkozólag, mely esetben az értéket zárt, névvel ellátott borítékban kell átadni az intézmény vezetőjének, vagy helyettesének.

Betegség esetén nem vehető igénybe a napköziben az ellátás, orvosi igazolást kérünk a visszatéréskor. Kérjük, a szülő jelezze a hiányzást, annak okát 24 órán belül.

A napközben megbetegedett ellátottat, az intézményi értesítés után a szülő/ gondviselő a lehető legrövidebb időn belül köteles elvinni. A megbetegedett ellátottat a megbetegedés észlelésétől az elviteléig elkülöníti az intézmény a többi ellátottól.

Napi étkezés biztosítása a gondozottak saját jövedelme alapján megállapított térítési díj fizetése ellenében történik.

Az étkezések megrendelése folyamatos, minden héten történik. Aki valamilyen okból az ellátásra (étkezésre) nem tart igényt, azt kérjük előre jelezni. Előre nem látható ok esetén (betegség, kórház) a lerendelési idő 48 óra. Lemondási idő, előző nap 10 óra.

Diétás, allergén mentes étel is rendelhető, amennyiben azt a kezelőorvos javasolja.

A fenntartó által meghatározott személyi térítési díjat kell az ellátásokért fizetni, amely nem lehet több az ellátott havi rendszeres jövedelmének 30 % - nál. A térítési díjat utólag minden hónap 10-ig kell számla ellenében az intézmény részére megfizetni.

Gyógyszer adagolása csak orvosi igazolás alapján lehetséges. A szükséges gyógyszert a szülő, hozzátartozó biztosítja, melyet eredeti csomagolásban, lejárati idővel és az ellátott nevével feltüntetve kérjük behozni. A gyógyszerelésre vonatkozó orvosi javaslatot évente kérjük leadni, változás esetén a változással egyidejűleg.

Fogadóórán várjuk a szülőt vagy a gondviselőt, havonta egy alkalommal, előzetes bejelentkezés alapján minden hónap első csütörtökén 13 órától 15 óráig.

A napközi vezetője évente kétszer szülői értekezleten tájékoztatja a szülőket az eseményekről.

A gondozottak átadása az öltözőben történik. Szülő vagy hozzátartozó csak az előtérben tartózkodhat, kivéve a bemutatók, ünnepélyek, közös rendezvények alkalmát.

A házirend, a napirend és a foglalkoztató szabályainak betartása minden ellátottra nézve kötelező. Ennek megszegése az ellátás megszüntetését vonja maga után.

Az ellátottak öltözködésének alapelvei:

* időjárásnak, és tervezett foglalkozásoknak megfelelő, réteges;
* nem sérti az intézmény világnézetét (pl.: tilos önkényuralmi-, ateista-, sátánista- jelképek megjelenítése);
* nem veszélyezteti saját és társai testi épségét (pl.: ékszerek viselése tilos);
* nem veszélyezteti saját és társai lelki épségét (pl.: ijesztő, félelmet keltő mintázatú ruhadarab viselése tilos).

A gondozottak egészségének megőrzése, balesetek elkerülése érdekében lévő óvó- védő rendelkezések:

* a gondozott köteles társaira és az intézmény dolgozóira tekintettel körültekintően viselkedni, közlekedni az intézményben;
* a kerekes székeket csak a tulajdonosa használhatja;
* a nem használt kerekes széket a kijelölt helyen kell tárolni, lefékezve;
* a gondozott köteles a tőle számon kérhető módon minden balesetveszélyes helyzetet elkerülni, megelőzni;
* a balesetek elkerülése érdekében a gondozott köteles az intézmény dolgozóinak utasításait maradéktalanul betartani a foglalkozások, szünetek, szabadidő alkalmával;
* a gondozottnak a balesetek megelőzése érdekében tilós a konyhán, és az intézmény más üzemi területein tartózkodnia.

A házirendben nem szabályozott kérdésekben a fenntartó által képviselt, a Biblia tanítására épülő alapvető keresztyén erkölcsi értékrendek és normák az irányadóak.

A Házirend nyilvános, az igazgatói irodában és a hirdetőtáblán hozzáférhető. A Házirend a felülvizsgálatokkor felmerülő igény szerint módosításra kerül.

A Házirend 2023.04.01-től hatályos.

intézményvezető